
Erőforrás-korlátos projektütemezési feladatok modellezése és számítógépes megoldása

„Tudásunk egy csepp, amit nem tudunk, az egy egész óceán.” (Isaac Newton)
A dolgozatom tárgya az erőforrás-korlátos projektütemezési feladatok modellezése és számítógépes megoldása. A témakör az alkalmazott informatikán belül a termelésinformatika, a diszkrét termelési folyamatok számítógépes tervezésére és irányítására terjed ki, egyik széles körben alkalmazott módszertana, mely kiterjeszthető az élet - gyakorlatilag - bármely területén előforduló, akár nem projekt jellegű ütemezési problémákra is. A dolgozat során a témakörben való elmélyedés, az új kutatási eredmények megismerése és az abból feltárt következtetések ismertetése mellett a fő cél a projekt portábilitása volt, a tudomány és ipar más területeken való felhasználhatósága, az optimálási feladatok széleskörű kiterjesztése különböző környezetre. Az első részben ismertetem a téma megértéséhez elengedhetetlen elméleti tudnivalókat, a projektütemezés jellemzőit, sajátosságait, problémáit, a lehetséges megoldásokat, majd a megszerzett ismeretek alapján felállítok egy modellt, mellyel az általam vizsgált ütemezési problémák modellezhetők, majd –lehetőség szerint- megoldhatók. Ezután a meglévő modellt kiterjesztem a lényegesen bonyolultabb erőforrás-korlátos projektütemezési feladatokra, melyekhez az informatikai és matematikai ismereteimet felhasználva igyekszem megtalálni az optimális megoldási módokat, módszereket. A célom, hogy a megszerzett tudásom egy olyan, gyakorlatban is használható formába öltsem a továbbiakban, mellyel a gyártó, termelő és szolgáltató szervezeteken kívül, igény esetén széleskörű problémákra is kiterjeszthető legyen a felállított modell, optimális megoldást adva akár az életben előforduló hétköznapi ütemezési problémákra is.



